**Niels Högel** (født 30. desember 1976 i Wilhelmshaven) er en tysk tidligere sykepleier og seriemorder. Han ble i 2015 funnet skyldig i drap på to pasienter, og i 2019 på ytterligere 85 pasienter. Han ble ved begge anledninger dømt til livsvarig fengsel. Högel var fra 1999 til midten av 2005 ansatt som sykepleier i Oldenburg og Delmenhorst, og tok livet av sine pasienter ved bruk av medisiner. Saken var det mest omfattende tilfelle av seriemord i Tyskland etter andre verdenskrig.

Liv og virke
------------

### Bakgrunn

Niels Högels far var sykepleier og hans mor advokatassistent. Etter realskole utdannet Högel seg til sykepleier og deretter akuttsykepleier. Högel arbeidet fra 1999 til 2002 på sykehuset i Oldenburg og fra 2002 til 2005 på intensivavdelingen til sykehuset i Delmenhorst.

### Drapene

Högel drepte ifølge tiltalen ofte flere ganger om dagen. Det skjedde blant annet ved at han ga pasientene sprøyter med Ajmalin, et antiarytmikum som ved Högels bruk skadet sirkulasjonssystemet. Högel drepte til alle døgnets tider. Det kunne skje straks etter at en pasient kom inn til avdelingen, eller noen dager senere. Ofrene var fra 34 til 96 år gamle. Etterforskerne gikk ut fra at det dreide seg om mer enn 100 ofre. I en rekke tilfeller var imidlertid ofrene kremert og det gjorde det umulig å lete etter spor av medikamenter.

### Straffesakene

Högel ble i 2005 dømt til sju års fengsel for drapsforsøk. I en ny rettssak i 2015 ble han dømt for to drap, men erkjente under rettssaken til en psykiater at han hadde tatt livet av 30 mennesker. Etter den etterforskning som fulgte ble han tiltalt for 100 drap. I 2019 ble han dømt til livsvarig fengsel for drap av tilsammen 85 pasienter, men ble frifunnet for 15 tilfeller. Högel tilsto 43 av drapene.
I dommen til Landgericht Oldenburg uttalte dommer Bührmann at han følte seg som en «Dødens bokholder» («Buchhalter des Todes»), og ga videre uttrykk for at:

> Saken er den at de verste fantasier ofte ikke er tilstrekkelig til å beskrive virkeligheten. Den menneskelige forstand må kapitulere. Det har ikke lykkes oss å finne alle svar. En del av tåken som hviler over denne saken, klarer vi ikke å trenge igjennom. Også det fyller oss med en dyp sorg.
> 
> 
> „Tatsache ist: Manchmal reicht die schlimmste Phantasie nicht aus, um die Wahrheit zu beschreiben." Der menschliche Verstand müsse da kapitulieren. Es sei nicht gelungen, alle Antworten zu finden. „Ein Teil des Nebels, der über diesem Verfahren liegt, können wir nicht lichten. Das erfüllt uns selber auch mit einer gewissen Trauer."
> 
> 

Högel ble i dommen ansett som tilregnelig, men med personlighetsforstyrrelser. Han var ikke i stand til å føle hverken skam, skyld, anger eller empati.

Mulige tjenesteforsømmelser
---------------------------

Per 2019 etterforskes tilsammen ni ansatte ved klinikkene i Oldenburg og Delmenhorst for mulige tjenesteforsømmelser som kan ha ført til at Högel ikke ble oppdaget tidligere. Dommeren i Högelsaken uttalte i dommen også kritikk av forklaringene til de ansatte ved Oldenburg-sykehuset. Dommer Bührmann bemerket at forklaringene var påfallende uvillige og fremsto som bemerkelsesverdig konforme. Det var i 2019 innledet etterforskning av mulig falsk forklaring fra sykehusansatte i saken.

Referanser
----------

1. ↑  ; besøksdato: 9. juni 2019.
2. ↑  ; besøksdato: 10. juni 2019.
3. 1 2  «Prozess gegen Ex-Krankenpfleger: Niels Högel wegen 85 Morden zu lebenslanger Haft verurteilt». *Spiegel Online*. 6. juni 2019. Besøkt 9. juni 2019.
4. ↑  «Niels H. verurteilt: „Ihre Schuld ist unfassbar"» **(tysk)**. ISSN 0174-4909. Besøkt 8. juni 2019.
5. 1 2 3  «Mord im Krankenhaus - "Er arbeitete umsichtig und gewissenhaft"». *Hörspiel und Feature* **(tysk)**. Besøkt 9. juni 2019.
6. 1 2  «Der Serienmörder von der Intensivstation». Der Spiegel. 30. oktober 2018. Besøkt 9. juni 2019.
7. ↑  «Medisin - Felleskatalogen». *www.felleskatalogen.no*. Besøkt 10. juni 2019. «Antiarytmikum (Antiarytmika): Legemiddel som regulerer hjerterytmen og motvirker rytmeforstyrrelser i hjertet.»
8. ↑  «Warum stoppte niemand Niels Högel?». *live.nwzonline.de*. Besøkt 10. juni 2019.
9. ↑  «German ex-nurse convicted of killing 85 patients» **(engelsk)**. 6. juni 2019. Besøkt 6. juni 2019.
10. ↑  NDR. «Fall Högel: Was droht den Klinik-Verantwortlichen?». *www.ndr.de* **(tysk)**. Besøkt 10. juni 2019.
11. ↑  NDR. «Högel-Urteil: Zwischen Ohnmacht und Erleichterung». *www.ndr.de* **(tysk)**. Besøkt 10. juni 2019. «Es gab auffälligen Unwillen und eine merkwürdige Uniformität bei den Oldenburger Zeugen»

Eksterne lenker
---------------

* (de) NDR: Die Karriere eines Serienmorders

|  |  |
| --- | --- |
| Oppslagsverk/autoritetsdata | VIAF
 |

Portal: Tyskland